b'\n_START_ARTICLE_\nAnton \xc5\xbdgur\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Gorici (1857-1865), teologijo pa \xc5\xa1tudiral v Gorici (1855-1869) in v Ljubljani (1869\xe2\x80\x931870) kjer je bil 1870 tudi posve\xc4\x8den. Kaplan je bil v Postojni (1870-1872), na Raki (1872-1876), v Hrenovicah (1876-1878), na Premu (1878-1880) kjer je bil do 1884 tudi \xc5\xbeupnik, nato je bil \xc5\xbeupnik \xc5\xa1e v Lo\xc5\xa1kem Potoku (1884-1887), na Ledinah pri Idriji (1887\xe2\x80\x931890), v Beli Cerkvi (1890-1899), v Hrenovicah (1899-1904) in od 1904 dalje na Brezovici pri Ljubljani._NEWLINE_Na \xc5\xbdgurjevo pobudo je bila v Podragi ustanovljena Narodno-kmeti\xc5\xa1ka bukvarnica, ena prvih pode\xc5\xbeelskih \xc4\x8ditalnic na Kranjskem, za katero so bila pravila odobrena 18. februarja 1868. V Hrenovicah in na Brezovici je ustanovil mlekarski zadrugi._NEWLINE_Manj\xc5\xa1e prispevke in dopise je za\xc4\x8del objavljati 1865 v Novicah. Iz nem\xc5\xa1\xc4\x8dine je priredil tri knjige \xc5\xa1marnic: Mati dobrega sveta, po A. Kerschbaumerju (1874; pomagal mu I. Tav\xc4\x8dar, ko je hodil na po\xc4\x8ditnice na Rako); Marija moja kraljica, po\xc2\xa0\xc2\xbbMarien Prediger\xc2\xab\xc2\xa0(1886); Marija Devica majnikova kraljica, po Petru Joh. Beckxu (1986); Cvetli\xc4\x8dni Marijin vrt pa je ostal v rokopisu.'